**ОБРАЗЛОЖЕЊЕ**

**1. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Републике Азербејџан о војнотехничкој сарадњи, који је потписан у Београду, дана 11. октобра 2021. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за доношење Закона**

Закључком Владе 05 Број: 018-9251/2021 од 7. октобра 2021. године, прихваћен је Извештај о реализованим преговорима о усаглашавању Споразума између Владе Републике Србије и Владе Републике Азербејџан о војнотехничкој сарадњи, усвојен усаглашени текст предметног споразума, и овлашћен министар одбране за његово потписивање.

Споразум између Владе Републике Србије и Владе Републике Азербејџан о војнотехничкој сарадњи, потписан је у Београду, 11. октобра 2021. године.

Споразумом између Владе Републике Србије и Владе Републике Азербејџан о војнотехничкој сарадњи, чије се потврђивање предлаже овим законом, опредељују се основна правила, принципи, облици и обим сарадње у војнотехничкој и војноекономској области, односно њихових надлежних органа, а ради доприноса развоју билатералних односа две државе првенствено у наведеним областима сарадње.

Циљ предложеног закона, односно закљученог споразума, је успостављање правног оквира који би омогућио војнотехничку сарадњу између уговорних страна или њихових надлежних органа, у следећим областима: размене информација и документације; испоруке војне технике, радова и услуга, укључујући и производе интелектуалне делатности, односно интелектуалну својину; ремонта наоружања и војне опреме; спровођења заједничких научно-истраживачких и опитно-конструкторских радова, укључујући иновирање и усавршавање наоружања и војне опреме; рада у области стандардизације и кодификације наоружања и војне опреме; обуке и школовања војнотехничког кадра; пружања војнотехничке помоћи. Споразум ће се спроводити сарадњом између уговорних страна или њихових надлежних органа кроз следеће облике: посете делегација, експерата и других представника страна; учешћем на обукама, курсевима, семинарима, конференцијама и саветовањима од заједничког интереса; разрадом војнотехничких програма; учешћем на сајмовима и изложбама наоружања и војне опреме, као и на осталим презентацијама и демонстрацијама узорака наоружања и војне опреме; закључивањем споразума, уговора и других докумената. Споразум садржи одредбе о заштити тајних података, затим предвиђен је и начин решавања спорова, отказивања овог споразума, као његових измена и ступања на снагу.

**3. Оцена потребних финансијских средстава за спровођење Закона**

За реализацију овог закона у 2022. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.